title: 2005/519/ES: Sklep Sveta z dne 22. novembra 2004 o podpisu Okvirnega sporazuma med Evropsko skupnostjo in Republiko Hrvaško o splošnih načelih za sodelovanje Republike Hrvaške v programih Skupnosti

text:
               22.7.2005

               SL

               Uradni list Evropske unije

               L 192/15

         SKLEP SVETA
   z dne 22. novembra 2004
   o podpisu Okvirnega sporazuma med Evropsko skupnostjo in Republiko Hrvaško o splošnih načelih za sodelovanje Republike Hrvaške v programih Skupnosti
   (2005/519/ES)
   SVET EVROPSKE UNIJE JE –
   ob upoštevanju Pogodbe o ustanovitvi Evropske skupnosti in zlasti členov 13, 71, 80, 95, 127, 137, 149, 150, 151, 152, 153, 157, 166, 175, 280 in 308 Pogodbe v povezavi z drugim stavkom prvega pododstavka člena 300(2) Pogodbe,
   ob upoštevanju predloga Komisije,
   ob upoštevanju naslednjega:

               (1)(2)

               Komisija je v imenu Skupnosti s pogajanji dosegla Okvirni sporazum z Republiko Hrvaško o splošnih načelih za sodelovanje v programih Skupnosti.S pridržkom kasnejše sklenitve, bi bilo potrebno sporazum, ki je bil parafiran 30. julija 2004, podpisati –

         SKLENIL:
   Edini člen
   S pridržkom njegove poznejše sklenitve je predsednik Sveta pooblaščen, da imenuje osebo pooblaščeno za podpis Okvirnega sporazuma med Evropsko skupnostjo in Republiko Hrvaško o splošnih načelih za sodelovanje Republike Hrvaške v programih Skupnosti, v imenu Evropske skupnosti.

      V Bruslju, 22. novembra 2004

            Za Svet

            Predsednik

         B. R. BOT

   OKVIRNI SPORAZUM
   med Evropsko skupnostjo in Republiko Hrvaško o splošnih načelih za sodelovanje Republike Hrvaške v programih skupnosti
   EVROPSKA SKUPNOST, v nadaljnjem besedilu „Skupnost“,
   na eni strani in
   REPUBLIKA HRVAŠKA, v nadaljnjem besedilu „Hrvaška“,
   na drugi strani,
   v nadaljnjem besedilu „pogodbenici“, STA SE –
   OB UPOŠTEVANJU NASLEDNJEGA:

               (1)

               Stabilizacijsko-pridružitveni sporazum med Evropskima skupnostma in njunimi državami članicami na eni strani ter Republiko Hrvaško na drugi strani (v nadaljnjem besedilu „SPS“) je bil podpisan v Luxembourgu, dne 29. oktobra 2001.

               (2)

               Evropski svet je decembra 2002 v Kopenhagnu potrdil Evropsko perspektivo o državah zahodnega Balkana kot o potencialnih kandidatkah ter poudaril svojo odločenost, da podpre njihova prizadevanja glede približevanja Evropski uniji.

               (3)

               Evropski svet je junija 2003 v Solunu potrdil, da bo proces stabilizacije in pridružitve ostal okvir za evropsko usmeritev držav zahodnega Balkana vse do njihovega pristopa v prihodnosti, ter potrdil „Solunsko agendo za države zahodnega Balkana: približevanje evropskemu združevanju“, ki naj bi na podlagi izkušenj s širitvijo utrdila odnose med EU in zahodnim Balkanom.

               (4)

               Solunska agenda poziva države zahodnega Balkana, da sodelujejo v programih in agencijah Skupnosti v skladu z načeli, določenimi za sodelovanje držav kandidatk, kar naj bi pripomoglo pri seznanjanju zadevnih držav in njihovega prebivalstva s politiko in načinom dela v EU in jih tako trdneje zasidralo v EU in jih spodbujalo na njihovi poti k evropskemu združevanju.

               (5)

               Evropski svet je na zasedanju 17. in 18. junija 2004 sklenil, da je Hrvaška država kandidatka za članstvo in da je treba začeti s pristopnim procesom. V zvezi s tem se je zgodaj leta 2005 odločil sklicati dvostransko medvladno konferenco s Hrvaško, da bi začeli s pogajanji.

               (6)

               Hrvaška je izrazila željo po sodelovanju v programih Skupnosti.

               (7)

               Posebne pogoje glede sodelovanja Hrvaške v vsakem programu posebej, vključno s finančnim prispevkom, je treba določiti s sporazumom med Komisijo Evropskih skupnosti, ki deluje v imenu Skupnosti, in Hrvaško –

         DOGOVORILI O NASLEDNJEM:
   Člen 1
   Hrvaška sme sodelovati v naslednjih programih Skupnosti:

               1.

               Tekočih programih Skupnosti iz Priloge, v katerih lahko začne Hrvaška sodelovati z začetkom veljavnosti tega sporazuma (v nadaljnjem besedilu „Sporazum“).

               2.

               Programih Skupnosti, oblikovanih ali obnovljenih po začetku veljavnosti Sporazuma in ki vsebujejo otvoritveno klavzulo, ki predvideva sodelovanje Hrvaške.

         Člen 2
   Hrvaška v skladu s posebnimi programi v katerih sodeluje, finančno prispeva k splošnemu proračunu Evropske unije.
   Člen 3
   Predstavnikom Hrvaške se dovoli, da kot opazovalci sodelujejo v upravnih odborih za spremljanje programov, h katerim Hrvaška finančno prispeva, in sicer pri točkah, ki zadevajo Hrvaško.
   Člen 4
   Za projekte in pobude, ki jih predložijo udeleženci iz Hrvaške, v največji možni meri veljajo enaki pogoji, pravila in postopki, ki veljajo za zadevne programe, kot se uporabljajo za države članice.
   Člen 5
   Posebni pogoji glede sodelovanja Hrvaške v vsakem programu posebej, zlasti plačljivi finančni prispevek, bodo določeni s sporazumom v obliki Memoranduma o soglasju med Komisijo, ki deluje v imenu Skupnosti, in Hrvaško.
   Če Hrvaška zaprosi za zunanjo pomoč Skupnosti na podlagi Uredbe Sveta (ES) št. 2666/2000 z dne 5. decembra 2000, kakor je bila spremenjena z Uredbo Sveta (ES) št. 2415/2001 z dne 10. decembra 2001 o pomoči za Albanijo, Bosno in Hercegovino, Hrvaško, Zvezno republiko Jugoslavijo in Nekdanjo jugoslovansko republiko Makedonijo ali v skladu s kakšno podobno uredbo o zunanji pomoči Skupnosti Hrvaški, ki bi lahko bila sprejeta v prihodnosti, se pogoji o uporabi pomoči Skupnosti s strani Hrvaške določijo v sporazumu o financiranju.
   Člen 6
   Memorandum o soglasju v skladu s finančno uredbo Skupnosti določa, da se bodo finančni nadzor oziroma revizije izvajale pod vodstvom Evropske komisije, OLAF-a in Računskega sodišča Evropskih skupnosti.
   Določijo se podrobnejše določbe o finančnem nadzoru in reviziji, upravni ukrepi, kazni in izterjave, ki Evropski komisiji OLAF-u in Računskemu sodišču dodelijo pooblastila, enaka tistim, ki jih imajo v zvezi z upravičenci ali izvajalci s sedežem v Skupnosti.
   Člen 7
   Sporazum se uporablja za nedoločen čas.
   Vsaka pogodbenica lahko ta sporazum drugi odpove s pisnim uradnim obvestilom. Ta sporazum preneha veljati šest mesecev od datuma takšnega uradnega obvestila.
   Člen 8
   Najpozneje po treh letih po dnevu začetka veljavnosti tega sporazuma, nato pa vsake tri leta, lahko obe pogodbenici preverita izvajanje tega sporazuma na podlagi dejanskega sodelovanja Hrvaške v enem ali več programih Skupnosti.
   Člen 9
   Na eni strani se ta sporazum uporablja na ozemljih, na katerih se uporablja Pogodba o ustanovitvi Evropske skupnosti, in pod pogoji, določenimi v navedeni pogodbi, in na drugi strani na ozemlju Hrvaške.
   Člen 10
   Ta sporazum začne veljati na dan prejema zadnjega pisnega obvestila po diplomatski poti, s katerim vsaka pogodbenica obvesti drugo pogodbenico, da je njen postopek za začetek veljavnosti tega sporazuma končan.
   Člen 11
   1.   Sporazum je sestavljen v dveh izvodih v angleškem, češkem, danskem, estonskem, finskem, francoskem, grškem, italijanskem, latvijskem, litovskem, madžarskem, nemškem, nizozemskem, poljskem, portugalskem, slovaškem, slovenskem, španskem, švedskem in hrvaškem jeziku.
   2.   Ko bodo institucije Evropske unije zavezane k objavi vseh uradnih aktov v malteškem jeziku v Uradnem listu Evropske unije, bo Sporazum v dveh izvodih sestavljen tudi v malteškem jeziku.
   3.   Besedila so enako verodostojna v vseh jezikih.
   Člen 12
   Sporazum in njegova priloga se dodata v obliki protokola k SPS in sta sestavni del SPS.

      Hecho en Bruselas, el veintidós de noviembre del dos mil cuatro.
      V Bruselu dne dvacátého druhého listopadu dva tisíce čtyři.
      Udfærdiget i Bruxelles den toogtyvende november to tusind og fire.
      Geschehen zu Brüssel am zweiundzwanzigsten November zweitausendundvier.
      Kahe tuhande neljanda aasta novembrikuu kahekümne teisel päeval Brüsselis.
      Έγινε στις Βρυξέλλες, στις είκοσι δύο Νοεμβρίου δύο χιλιάδες τέσσερα.
      Done at Brussels on the twenty-second day of November in the year two thousand and four.
      Fait à Bruxelles, le vingt-deux novembre deux mille quatre.
      Fatto a Bruxelles, addi' ventidue novembre duemilaquattro.
      Briselē, divi tūkstoši ceturtā gada divdesmit otrajā novembrī.
      Priimta du tūkstančiai ketvirtų metų lapkričio dvidešimt antrą dieną Briuselyje.
      Kelt Brüsszelben, a kétezer-negyedik év november havának huszonkettedik napján.
      Magħmul fi Brussel fit-tieni u għoxrin jum ta' Novembru tas-sena elfejn u erbgħa.
      Gedaan te Brussel, de tweeëntwintigste november tweeduizendvier.
      Sporządzono w Brukseli dnia dwudziestego drugiego listopada roku dwutysięcznego czwartego.
      Feito em Bruxelas, em vinte e dois de Novembro de dois mil e quatro.
      V Bruseli dvadsiatehodruhého novembra dvetisícštyri.
      V Bruslju, dvaindvajsetega novembra leta dva tisoč štiri.
      Tehty Brysselissä kahdentenakymmenentenätoisena päivänä marraskuuta vuonna kaksituhattaneljä.
      Som skedde i Bryssel den tjugoandra november tjugohundrafyra.
      Sastavljeno u Bruxellesu, dana dvadeset drugoga studenoga godine dvije tisuće četvrte.

         Por la Comunidad Europea
         Za Evropské společenstvi
         For Det Europæiske Fællesskab
         Für die Europäische Gemeinschaft
         Euroopa Ühenduse nimel
         Τια τηυ Ευρωπαϊκή Κοιυότητα
         For the European Community
         Pour la Communauté européenne
         Per la Comunità europea
         Eiropas Kopienas vārdā
         Europos bendrijos vardu
         az Európai Közösség részéről
         Għall-Komunità Ewropea
         Voor de Europese Gemeenschap
         W imieniu Wspólnoty Europejskiej
         Pela Comunidade Europeia
         Za Európske spoločenstvo
         za Evropsko skupnost
         Euroopan yhteisön puolesta
         På Europeiska gemenskapens vägnar
         Za Europsku zajednicu

         Za Vladu Republike Hrvatske

   PRILOGA
   SEZNAM TEKOČIH PROGRAMOV IZ ČLENA 1

               —

               Boj proti diskriminaciji (2001–2006) (1)

               —

               Boj proti socialni izključenosti (2002–2006) (2)

               —

               Ukrepi Skupnosti v podporo potrošniški politiki (2004–2007) (3)

               —

               Akcijski program Skupnosti za spodbujanje ustanov, ki so aktivne na evropski ravni, in podporo posebnim dejavnostim na področju izobraževanja in usposabljanja (2004–2006) (4)

               —

               Akcijski program Skupnosti za spodbujanje aktivnega evropskega državljanstva (2004–2006) (5)

               —

               Ukrepi Skupnosti na področju javnega zdravja (2003–2008) (6)

               —

               Kultura 2000 (2000–2006) (7)

               —

               Carina (2003–2007) (8)

               —

               Daphne II (2004–2008) (9)

               —

               eContent Plus (2004–2008) (10)

               —

               eUčenje (2004–2006) (11)

               —

               Erasmus Mundus (2004–2008) (12)

               —

               Program (2003–2007) (13)

               —

               Enakost spolov (2001–2006) (14)

               —

               Hercules (2004–2006) (15)

               —

               Inteligentna energija za Evropo (2003–2006) (16)

               —

               Life (2000–2006) (17)

               —

               Leonardo da Vinci II (2000–2006) (18)

               —

               Marco Polo (2003–2010) (19)

               —

               Media Plus (20)/Media Training (21) (2001–2006)

               —

               Varnejši internet plus (2005–2008) (22)

               —

               Šesti okvirni program RTR (2002–2006) (23)

               —

               Socrates II (2001–2006) (24)

               —

               Mladi (2000–2006) (25)

      (1)  Glej Sklep Sveta 2000/750/ES z dne 27. novembra 2000 o določitvi akcijskega programa Skupnosti za boj proti diskriminaciji (2001 do 2006) (UL L 303, 2.12.2000, str. 23).

      (2)  Glej Sklep Evropskega parlamenta in Sveta št. 50/2002/ES z dne 7. decembra 2001 o uvedbi akcijskega programa Skupnosti za spodbujanje sodelovanja med državami članicami za boj proti socialni izključenosti (UL L 10, 12.1.2002, str. 1).

      (3)  Glej Sklep Evropskega parlamenta in Sveta št. 20/2004/ES z dne 8. decembra 2003 o uvedbi splošnega okvira za financiranje ukrepov Skupnosti v podporo potrošniški politiki v letih 2004 do 2007 (UL L 5, 9.1.2004, str. 1).

      (4)  Glej Sklep Evropskega parlamenta in Sveta št. 791/2004/ES z dne 21. aprila 2004 o akcijskem programu Skupnosti za spodbujanje ustanov, ki so aktivne na evropski ravni, ter podpiranju posebnih dejavnosti na področju izobraževanja in usposabljanja (UL L 138, 30.4.2004, str. 31).

      (5)  Glej Sklep Sveta 2004/100/ES z dne 26. januarja 2004 o vzpostavitvi akcijskega programa Skupnosti za spodbujanje aktivnega evropskega državljanstva (državljanska udeležba) (UL L 30, 4.2.2004, str. 6).

      (6)  Glej Sklep Evropskega parlamenta in Sveta št. 1786/2002/ES z dne 23. septembra 2002 o sprejetju programa ukrepov Skupnosti na področju javnega zdravja (2003–2008) (UL L 271, 9.10.2002, str. 1).

      (7)  Glej Sklep Evropskega parlamenta in Sveta št. 508/2000/ES z dne 14. februarja 2000 o uvedbi programa Kultura 2000 (UL L 63, 10.3.2000, str. 1) in Sklep Evropskega parlamenta in Sveta št. 626/2004/ES z dne 31. marca 2004 o spremembah Sklepa št. 508/2000/ES o uvedbi programa Kultura 2000 (Besedilo velja za EGP) (UL L 99, 3.4.2004, str. 3).

      (8)  Glej Sklep Evropskega parlamenta in Sveta št. 253/2003/ES z dne 11. februarja 2003 o sprejetju akcijskega programa za carino v Skupnosti (Carina 2007) (UL L 36, 12.2.2003, str. 1).

      (9)  Glej Sklep št. 803/2004/ES Evropskega parlamenta in Sveta z dne 21. aprila 2004 o sprejetju akcijskega programa Skupnosti (2004 do 2008) za preprečevanje nasilja nad otroki, mladimi in ženskami in boj proti njemu ter za zaščito žrtev in ogroženih skupin (program Daphne II) (UL L 143, 30.4.2004, str. 1).

      (10)  Čaka na sprejetje – Glej COM(2004) 96 konč., 2004/0025 (COD).

      (11)  Glej Odločbo Evropskega parlamenta in Sveta št. 2318/2003/ES z dne 5. decembra 2003 o sprejetju večletnega programa (2004 do 2006) za učinkovito vključevanje informacijskih in komunikacijskih tehnologij (IKT) v sisteme izobraževanja in usposabljanja v Evropi (program eUčenje) (UL L 345, 31.12.2003, str. 9).

      (12)  Glej Sklep Evropskega parlamenta in Sveta št. 2317/2003/ES z dne 5. decembra 2003 o programu za izboljšanje kakovosti visokošolskega izobraževanja in spodbujanje medkulturnega razumevanja s sodelovanjem s tretjimi državami (Erasmus Mundus) (2004 do 2008) (UL L 345, 31.12.2003, str. 1).

      (13)  Glej Sklep Evropskega parlamenta in Sveta št. 2235/2002/ES z dne 3. decembra 2002 o sprejetju programa Skupnosti za boljše delovanje davčnih sistemov na notranjem trgu (Program Fiscalis) (2003–2007) (UL L 341, 17.12.2002, str. 1).

      (14)  Glej Odločbo Sveta št. 2001/51/ES z dne 20. decembra 2000 o določitvi programa v zvezi z okvirno strategijo Skupnosti za enakost spolov (2001–2005) (UL L 17, 19.1.2001, str. 22).

      (15)  Glej Sklep Evropskega parlamenta in Sveta št. 804/2004/ES z dne 21. aprila 2004 o delovnem programu Skupnosti za spodbujanje dejavnosti na področju zaščite finančnih interesov Skupnosti (program Hercules) (UL L 143, 30.4.2004, str. 9).

      (16)  Glej Sklep Evropskega parlamenta in Sveta št. 1230/2003/ES z dne 26. junija 2003 o sprejetju večletnega akcijskega programa na področju energije: „Inteligentna energija – Evropa“ (2003–2006) (UL L 176, 15.7.2003, str. 29.).

      (17)  Glej Uredbo Evropskega parlamenta in Sveta (ES) št. 1655/2000 z dne 17. julija 2000 o finančnem instrumentu za okolje (LIFE) (UL L 192, 28.7.2000, str. 1), kakor je bila spremenjena z Uredbo (ES) št. 1682/2003 (UL L 308, 5.10.2004, str. 1).

      (18)  Glej Sklep Sveta št. 1999/382/ES z dne 26. aprila 1999 o izvedbi druge faze delovnega programa poklicnega usposabljanja Skupnosti „Leonardo da Vinci“ (UL L 146, 11.6.1999, str. 33).

      (19)  Glej Uredbo Evropskega parlamenta in Sveta (ES) št. 1382/2003 z dne 22. julija 2003 o dodeljevanju finančne pomoči Skupnosti za večjo okoljsko učinkovitost sistema tovornega prometa (program Marco Polo) (UL L 196, 2.8.2003, str. 1).

      (20)  Glej Popravek Odločbe Sveta 2000/821/ES z dne 20. decembra 2000 o izvajanju programa za spodbujanje razvoja, distribucije in promocije evropskih avdiovizualnih del (MEDIA Plus razvoj, distribucija in promocija) (2001–2005) (UL L 336, 30.12.2000, str. 82) (UL L 13, 17.1.2001, str. 34), kakor je bila spremenjena z Odločbo Evropskega parlamenta in Sveta št. 846/2004/ES (UL L 157, 30.4.2004, str. 4).

      (21)  Glej Sklep Evropskega parlamenta in Sveta št. 163/2001/ES z dne 19. januarja 2001 o izvajanju programa usposabljanja za strokovnjake v industriji evropskih avdiovizualnih programov (usposabljanje MEDIA) (2001–2005) (UL L 26, 27.1.2001, str. 1), kakor je bil spremenjen s Sklepom št. 845/2004 (UL L 157, 30.4.2004, str. 1).

      (22)  Čaka na sprejetje – Glej COM(2004) 91 konč., 2004/0023 (COD).

      (23)  Glej Sklep Evropskega parlamenta in Sveta št. 1513/2002/ES z dne 27. junija 2002 o šestem okvirnem programu Evropske skupnosti na področju raziskav, tehnološkega razvoja in predstavitvenih dejavnosti, ki prispeva k oblikovanju Evropskega raziskovalnega prostora in k inovacijam (2002–2006) (UL L 232, 29.8.2002, str. 1).

      (24)  Glej Sklep Evropskega parlamenta in Sveta št. 253/2000/ES z dne 24. januarja 2000 o uvedbi druge faze akcijskega programa Skupnosti na področju izobraževanja „Socrates“ (UL L 28, 3.2.2000, str. 1).

      (25)  Glej Sklep Evropskega parlamenta in Sveta št. 1031/2000/ES z dne 13. aprila 2000 o uvedbi akcijskega programa Skupnosti „Mladi“ (UL L 117, 18.5.2000, str. 1).


title: 2007/659/ES: Odločba Sveta z dne 9. oktobra 2007 o dovoljenju Franciji, da uporabi znižano trošarinsko stopnjo za tradicionalni rum, proizveden v francoskih čezmorskih departmajih, in razveljavitvi Odločbe 2002/166/ES

text:
               13.10.2007

               SL

               Uradni list Evropske unije

               L 270/12

      ODLOČBA SVETA

   z dne 9. oktobra 2007
   o dovoljenju Franciji, da uporabi znižano trošarinsko stopnjo za „tradicionalni“ rum, proizveden v francoskih čezmorskih departmajih, in razveljavitvi Odločbe 2002/166/ES
   (2007/659/ES)
   SVET EVROPSKE UNIJE JE –
   ob upoštevanju Pogodbe o ustanovitvi Evropske skupnosti in zlasti člena 299(2) Pogodbe,
   ob upoštevanju predloga Komisije,
   ob upoštevanju mnenja Evropskega parlamenta (1),
   ob upoštevanju naslednjega:

               (1)

               V skladu s členom 299(2) Pogodbe se določbe te pogodbe uporabljajo za francoske čezmorske departmaje, Azore, Madeiro in Kanarske otoke. Vendar pa ob upoštevanju strukturno pogojenih socialnih in gospodarskih razmer francoskih čezmorskih departmajev, Azorov, Madeire in Kanarskih otokov, katerih razvoj zaradi svoje stalnosti in součinkovanja močno otežujejo dejavniki, kot so oddaljenost, otoška lega, majhnost, težavna topografija in podnebje ter ekonomska odvisnost od maloštevilnih proizvodov, sprejme Svet s kvalificirano večino na predlog Komisije in po posvetovanju z Evropskim parlamentom posebne ukrepe, ki so zlasti namenjeni opredelitvi pogojev uporabe Pogodbe ES za te regije, vključno s skupnimi politikami. Svet pri sprejemanju teh ukrepov upošteva področja, kot je davčna politika. Pri sprejemanju teh ukrepov upošteva posebne značilnosti in omejitve najbolj oddaljenih regij, ne da bi s tem ogrozil celovitost in povezanost pravnega reda Skupnosti, vključno z notranjim trgom in skupnimi politikami.

               (2)

               Na podlagi teh določb Pogodbe ES je Svet v zvezi s francoskimi čezmorskimi departmaji sprejel Odločbo 2002/166/ES z dne 18. februarja 2002 o dovoljenju Franciji, da razširi uporabo znižane trošarinske stopnje za „tradicionalni“ rum, proizveden v francoskih čezmorskih departmajih (2). V primerjavi s stopnjami obdavčitve, veljavnimi za podobne proizvode, ki ne izvirajo iz francoskih čezmorskih departmajev, je lahko znižana stopnja nižja od najnižje trošarinske stopnje za alkohol, določene z Direktivo Sveta 92/84/EGS z dne 19. oktobra 1992 o približevanju trošarinskih stopenj za alkohol in alkoholne pijače (3), vendar ne sme biti nižja za več kot 50 % standardne nacionalne trošarinske stopnje za alkohol. Odločba Sveta naj bi se uporabljala do 31. decembra 2009, vmesno poročilo pa je bilo treba pripraviti najpozneje do junija 2006.

               (3)

               Francoska vlada je 27. decembra 2005 predložila vmesno poročilo, v katerem je navedla, da je treba nujno ohraniti davčni režim, ki se uporablja za tradicionalni rum, tržen v celinski Franciji. Poleg tega je glede na razvoj na trgu ruma Skupnosti, ki večinoma koristi proizvodom tretjih držav, in glede na gospodarski in socialni pomen sektorja ter strukturno naravo pogojev proizvodnje, ki slabijo produktivnost sektorja v čezmorskih departmajih in otežujejo ohranitev njegove proizvodnje na trgu Skupnosti, Francija zaprosila za povečanje obsega in podaljšanje trajanja davčne ureditve, ki se uporablja za tradicionalni rum, tržen na celinskem trgu.

               (4)

               Ohranitev sektorja sladkorni trs–sladkor–rum v čezmorskih departmajih je življenjskega pomena za gospodarsko in socialno ravnovesje teh departmajev. V treh najbolj prizadetih departmajih, Réunionu, Guadeloupu in Martiniqueu, ta sektor ustvari preko 250 000 000 EUR letnega prometa in zagotavlja približno 40 000 delovnih mest, od tega 22 000 neposrednih. Prav tako je treba poudariti pozitivni vpliv pridelovanja sladkornega trsa na varstvo okolja v čezmorskih departmajih. Poleg banan je ta sektor edina pomembna izvozna dejavnost v regijah, kjer stopnja pokritosti uvoza z izvozom ne presega 7 %. Zato je Francija popolnoma upravičena, da z odstopanjem od člena 90 Pogodbe ohrani znižano trošarinsko stopnjo za „tradicionalni“ rum, proizveden v francoskih čezmorskih departmajih, da na ta način ne ogrozi razvoja v teh departmajih.

               (5)

               Reorganizacija skupne ureditve trgov v sektorju sladkorja, izvedena februarja 2006, delno prispeva k zagotovitvi trajnosti sektorja. Zato se načrtuje uvedba podpornih ukrepov za sektor v okviru sistemov POSEI (Uredba Sveta (ES) št. 274/2006 z dne 30. januarja 2006 o posebnih ukrepih za kmetijstvo v najbolj oddaljenih regijah Unije (4)) tako v obliki pomoči Skupnosti kot nacionalne pomoči za izboljšanje konkurenčnosti sektorja sladkorni trs–sladkor–rum v čezmorskih departmajih. Vendar ti ukrepi še vedno ne omogočajo, da se nadomesti postopna odprava carinske zaščite in da se ohranijo tržni deleži ruma čezmorskih departmajev.

               (6)

               Zaradi majhnosti lokalnega trga lahko destilarne v čezmorskih departmajih ohranijo svoje dejavnosti samo, če imajo zadosten dostop do trga celinske Francije, ki je glavno tržišče za njihovo proizvodnjo ruma (skupaj več kot 50 %).

               (7)

               Nezmožnost konkuriranja tradicionalnega ruma na trgu Skupnosti je zlasti posledica visokih tržnih cen zaradi visokih lastnih cen ruma, ki so od leta 2001 še porasle. Od tega leta so se proizvodni stroški in stroški dela v čezmorskih departmajih močno povečali. Poleg tega morajo rumi iz čezmorskih departmajev izpolnjevati regulativne standarde Skupnosti, zaradi česar so potrebne velike naložbe, ki niso povezane s proizvodnjo. Od leta 2001 so naložbe v čezmorskih departmajih presegle 45 500 000 EUR, od tega je bilo več kot polovica namenjenih za varstvo okolja, kar je predstavljalo 47 % vseh naložb. Čeprav se je del teh naložb kril s sredstvi strukturnih skladov, to ne velja za nastale stroške poslovanja, ki lahko glede na destilarno prispevajo približno 10–15 % k lastni ceni ruma.

               (8)

               Zaradi vseh teh stroškov, ki so od leta 2001 zelo narasli, so podjetja v čezmorskih departmajih v težkem finančnem položaju. Edina rešitev za zagotovitev trajnosti sektorja je izravnava teh stroškov z večjim obsegom proizvodnje.

               (9)

               Od leta 2002 se je skupna količina ruma, poslana na trg Skupnosti, zmanjšala za 12 %, in sicer s 176 791 hektolitrov čistega alkohola na 155 559 hektolitrov čistega alkohola. Zgolj zaradi trga celinske Francije, kjer velja za rum iz čezmorskih departmajev posebni davčni režim, ki omogoča delno nadomestitev višje lastne cene, se je sektor ruma v čezmorskih departmajih lahko obdržal. Ker je primerno okrepiti konkurenčnost tradicionalnega ruma iz čezmorskih departmajev na celinskem trgu Francije z namenom ohranitve sektorja sladkorni trs–sladkor–rum v teh departmajih, je treba ponovno pregledati količine tradicionalnega ruma s poreklom iz čezmorskih departmajev, ki so ob dajanju v promet na ta trg upravičene do nižje trošarinske stopnje.

               (10)

               Davčne ugodnosti, odobrene s to odločbo, ne presegajo meje potrebnih ukrepov za odziv na visoke proizvodne stroške, ki jih imajo proizvajalci tradicionalnega ruma.

               (11)

               Da ta odločba ne bi ogrozila celovitosti notranjega trga, količine ruma s poreklom iz čezmorskih departmajev, ki so upravičene do tega ukrepa, ne smejo, tako kot prej, presegati trgovinskih tokov iz zadnjih let glede na vire oskrbe trga.

               (12)

               Glede na to, da potrebujejo gospodarski subjekti sektorja sladkorni trs–sladkor–rum ustrezen okvir pravne varnosti in ob upoštevanju dolžine amortizacije opreme in zgradb ter zaradi usklajenosti z drugimi regulativnimi okviri Skupnosti, je treba to odstopanje ohraniti do konca leta 2012.

               (13)

               Kljub temu mora biti odobritev tega obdobja pogojena z obveznostjo predložitve vmesnega poročila, ki Komisiji omogoča, da oceni, ali še obstajajo razlogi za upravičenost odobritve davčnega odstopanja in, kadar je ustrezno, da preuči, ali bi bilo treba glede na razvoj na trgu ruma Skupnosti zadevno dolžino obdobja in količin spremeniti.

               (14)

               Odločbo 2002/166/ES bi bilo treba nadomestiti.

               (15)

               Ta odločba ne posega v morebitno uporabo členov 87 in 88 Pogodbe –

         SPREJEL NASLEDNJO ODLOČBO:
   Člen 1
   Z odstopanjem od člena 90 Pogodbe se Franciji dovoli, da na svojem celinskem ozemlju podaljša uporabo trošarinske stopnje za „tradicionalni“ rum, proizveden v njenih čezmorskih departmajih, ki je nižja od polne stopnje za alkohol iz člena 3 Direktive 92/84/EGS.
   Člen 2
   Odstopanje iz člena 1 je omejeno na rum, kot je opredeljen v členu 1(4)(a) Uredbe Sveta (EGS) št. 1576/89 z dne 29. maja 1989 o določitvi splošnih pravil o opredelitvi, opisu in predstavitvi žganih pijač (5) in ki je proizveden v čezmorskih departmajih iz sladkornega trsa, požetega v kraju proizvodnje, ki vsebuje 225 ali več gramov hlapne snovi razen etilnega in metilnega alkohola na hektoliter čistega alkohola in z vsebnostjo alkohola, ki je enaka ali presega 40 % vol.
   Člen 3
   1.   Znižana trošarinska stopnja za proizvod iz člena 2 je omejena na letno kvoto 108 000 hektolitrov čistega alkohola.
   2.   Znižana stopnja je lahko nižja od najnižje trošarinske stopnje za alkohol, določene z Direktivo 92/84/EGS, vendar ne sme biti več kot 50 % nižja od standardne nacionalne trošarinske stopnje za alkohol.
   Člen 4
   Francija pošlje Komisiji najpozneje do 30. junija 2010 poročilo, na podlagi katerega lahko Komisija oceni, ali še obstajajo razlogi za odobritev znižane stopnje in, kadar je ustrezno, ali je treba kvoto prilagoditi glede na razvoj na trgu.
   Člen 5
   Ta odločba se uporablja od 1. januarja 2007 do 31. decembra 2012.
   Člen 6
   1.   Odločba 2002/166/ES se razveljavi.
   2.   Sklicevanja na razveljavljeno odločbo se štejejo za sklicevanja na to odločbo.
   Člen 7
   Ta odločba je naslovljena na Francosko republiko.

      V Luxembourgu, 9. oktobra 2007

            Za Svet

            Predsednik

         F. TEIXEIRA DOS SANTOS

      (1)  Mnenje z dne 25. septembra 2007 (še ni objavljeno v Uradnem listu).

      (2)  UL L 55, 26.2.2002, str. 33.

      (3)  UL L 316, 31.10.1992, str. 29.

      (4)  UL L 42, 14.2.2006, str. 1. Uredba, kakor je bila nazadnje spremenjena z Uredbo (ES) št. 2013/2006 (UL L 384, 29.12.2006, str. 13).

      (5)  UL L 160, 12.6.1989, str. 1. Uredba, kakor je bila nazadnje spremenjena z Aktom o pristopu iz leta 2005.


title: 2013/37/EU: Sklep Sveta z dne 14. januarja 2013 o spremembi Poslovnika Sveta

text:
               19.1.2013

               SL

               Uradni list Evropske unije

               L 16/16

         SKLEP SVETA
   z dne 14. januarja 2013
   o spremembi Poslovnika Sveta
   (2013/37/EU)
   SVET EVROPSKE UNIJE JE –
   ob upoštevanju Pogodbe o Evropski uniji,
   ob upoštevanju Pogodbe o delovanju Evropske unije,
   ob upoštevanju člena 2(2) Priloge III k Poslovniku Sveta (1),
   ob upoštevanju naslednjega:

               (1)

               V prvem in četrtem pododstavku člena 3(3) Protokola (št. 36) o prehodni ureditvi priloženega Pogodbam je določeno, da lahko do 31. oktobra 2014 član Sveta zahteva, da se pri sprejemanju aktov Sveta s kvalificirano večino preveri, ali države članice, ki tvorijo to kvalificirano večino, predstavljajo najmanj 62 % celotnega prebivalstva Unije.

               (2)

               Navedeni odstotek se izračuna v skladu s številom prebivalstva, navedenim v členu 1 Priloge III k Poslovniku Sveta (v nadaljnjem besedilu: Poslovnik).

               (3)

               V členu 2(2) Priloge III k Poslovniku je predvideno, da Svet v skladu s podatki, ki so na dan 30. septembra predhodnega leta na voljo Statističnemu uradu Evropske unije, spremeni številke iz člena 1 navedene priloge z učinkom od 1. januarja vsakega leta.

               (4)

               Zato bi bilo treba spremeniti Poslovnik za leto 2013 –

         SPREJEL NASLEDNJI SKLEP:
   Člen 1
   Člen 1 Priloge III k Poslovniku se nadomesti z naslednjim:

      „Člen 1
      Za namene uporabe člena 16(5) PEU ter člena 3(3) in (4) Protokola (št. 36) o prehodni ureditvi priloženega Pogodbam je za obdobje od 1. januarja 2013 do 31. decembra 2013 število prebivalcev posamezne države članice naslednje:

                  Država članica

                  Prebivalstvo
                  (× 1 000)

                  Nemčija

                  81 843,7

                  Francija

                  65 397,9

                  Združeno kraljestvo

                  62 989,6

                  Italija

                  60 820,8

                  Španija

                  46 196,3

                  Poljska

                  38 538,4

                  Romunija

                  21 355,8

                  Nizozemska

                  16 730,3

                  Grčija

                  11 290,9

                  Belgija

                  11 041,3

                  Portugalska

                  10 541,8

                  Češka

                  10 505,4

                  Madžarska

                  9 957,7

                  Švedska

                  9 482,9

                  Avstrija

                  8 443,0

                  Bolgarija

                  7 327,2

                  Danska

                  5 580,5

                  Slovaška

                  5 404,3

                  Finska

                  5 401,3

                  Irska

                  4 582,8

                  Litva

                  3 007,8

                  Slovenija

                  2 055,5

                  Latvija

                  2 041,8

                  Estonija

                  1 339,7

                  Ciper

                  862,0

                  Luksemburg

                  524,9

                  Malta

                  416,1

                  Skupaj

                  503 679,7

                  Prag (62 %)

                  312 281,4“

   Člen 2
   Ta sklep začne veljati na dan objave v Uradnem listu Evropske unije.
   Uporablja se od 1. januarja 2013.

      V Bruslju, 14. januarja 2013

            Za Svet

            Predsednik

         E. GILMORE

      (1)  Sklep Sveta 2009/937/EU z dne 1. decembra 2009 o spremembi Poslovnika Sveta (UL L 325, 11.12.2009, str. 35).


title: Sklep Sveta 2005/447/SZVP z dne 14. marca 2005 o sklenitvi Sporazuma med Evropsko unijo in Argentinsko republiko o udeležbi Argentinske republike v vojaški operaciji Evropske unije za krizno upravljanje v Bosni in Hercegovini (operacija Althea)

text:
               18.6.2005

               SL

               Uradni list Evropske unije

               L 156/21

         SKLEP SVETA 2005/447/SZVP
   z dne 14. marca 2005
   o sklenitvi Sporazuma med Evropsko unijo in Argentinsko republiko o udeležbi Argentinske republike v vojaški operaciji Evropske unije za krizno upravljanje v Bosni in Hercegovini (operacija Althea)
   SVET EVROPSKE UNIJE JE –
   ob upoštevanju Pogodbe o Evropski uniji in zlasti člena 24 Pogodbe,
   ob upoštevanju priporočila predsedstva,
   ob upoštevanju naslednjega:

               (1)

               Svet 12. julija 2004 sprejel Skupni ukrep 2004/570/SZVP o vojaški operaciji Evropske unije v Bosni in Hercegovini (1).

               (2)

               Člen 11(3) tega skupnega ukrepa določa, da bodo podrobnosti v zvezi s sodelovanjem tretjih držav predmet sporazuma v skladu s členom 24 Pogodbe o Evropski uniji.

               (3)

               Na podlagi pooblastila Sveta z dne 13. septembra 2004 se je predsedstvo skupaj z generalnim sekretarjem/visokim predstavnikom dogovorilo o Sporazumu med Evropsko unijo in Argentinsko republiko o sodelovanju Argentinske republike v vojaški operaciji Evropske unije za krizno upravljanje v Bosni in Hercegovini (operacija Althea).

               (4)

               Ta sporazum je treba odobriti –

         SPREJEL NASLEDNJI SKLEP:
   Člen 1
   Sporazum med Evropsko unijo in Argentinsko republiko o udeležbi Argentinske republike v vojaški operaciji Evropske unije za krizno upravljanje v Bosni in Hercegovini (operacija Althea) se odobri v imenu Evropske unije.
   Besedilo Sporazuma je priloženo temu sklepu.
   Člen 2
   Predsednik Sveta je pooblaščen, da imenuje osebo, pooblaščeno za podpis Sporazuma, ki je za Evropsko unijo zavezujoč.
   Člen 3
   Ta sklep se uveljavi z dnem sprejetja.
   Člen 4
   Ta sklep se objavi v Uradnem listu Evropske unije.

      V Bruslju, 14. marca 2005

            Za Svet

            Predsednik

         F. BODEN

      (1)  UL L 252, 28.7.2004, str. 10.
   PREVOD
   SPORAZUM
   med Evropsko unijo in Republiko Argentino o udeležbi Republike Argentine v vojaški operaciji Evropske unije za krizno upravljanje v Bosni in Hercegovini (operacija Althea)
   EVROPSKA UNIJA (EU)
   na eni strani in
   REPUBLIKA ARGENTINA
   na drugi strani,
   v nadaljnjem besedilu „pogodbenici“, STA SE –
   OB UPOŠTEVANJU:

               —

               Skupnega ukrepa 2004/570/SZVP z dne 12. julija 2004 o vojaški operaciji Evropske unije v Bosni in Hercegovini (1), ki ga je sprejel Svet Evropske unije,

               —

               povabila Republiki Argentini, da sodeluje v operaciji pod vodstvom EU,

               —

               uspešnega zaključka procesa oblikovanja sil in priporočila poveljnika operacije EU ter vojaškega odbora EU, da se da soglasje k udeležbi oboroženih sil Republike Argentine v operaciji pod vodstvom EU,

               —

               Sklepa Političnega in varnostnega odbora BiH/1/2004 z dne 21. septembra 2004 (2) o sprejetju prispevka Republike Argentine k vojaški operaciji EU v Bosni in Hercegovini,

               —

               Sklepa Političnega in varnostnega odbora BiH/3/2004 z dne 29. septembra 2004 o vzpostavitvi Odbora sodelujočih držav za vojaško operacijo EU v Bosni in Hercegovini (3) –

         DOGOVORILI O NASLEDNJEM:
   Člen 1
   Sodelovanje v operaciji
   1.   Argentinska republika se pridruži Skupnemu ukrepu 2004/570/SZVP z dne 12. julija 2004 o vojaški operaciji Evropske unije v Bosni in Hercegovini in vsem skupnim ukrepom ali sklepom, s katerimi Svet Evropske unije odloči, da bo razširil vojaško operacijo Evropske unije za krizno upravljanje, v skladu z določbami tega sporazuma in vsemi potrebnimi izvedbenimi ukrepi.
   2.   Prispevek Republike Argentine k vojaški operaciji Evropske unije za krizno upravljanje ne posega v avtonomijo odločanja Evropske unije.
   3.   Argentinska republika zagotovi, da njene sile in osebje, ki sodelujejo v vojaški operaciji EU za krizno upravljanje, svojo nalogo opravljajo v skladu s

               —

               Skupnim ukrepom 2004/570/SZVP in morebitnimi kasnejšimi spremembami,

               —

               operativnim načrtom,

               —

               izvedbenimi ukrepi.

         4.   Sile in osebje, ki jih Argentinska republika dodeli operaciji, pri opravljanju svojih nalog in vedenju upoštevajo zgolj interese vojaške operacije EU za krizno upravljanje.
   5.   Argentinska republika pravočasno obvesti poveljnika operacije EU o vsaki spremembi glede svojega sodelovanja v operaciji.
   Člen 2
   Status sil
   1.   Status sil in osebja, ki jih Argentinska republika dodeli vojaški operaciji Evropske unije za krizno upravljanje, urejajo določbe o statusu sil, dogovorjene med Evropsko unijo in državo gostiteljico, če takšne določbe obstajajo.
   2.   Status sil in osebja, dodeljenih poveljstvu ali poveljniškim elementom, ki se nahajajo zunaj Bosne in Hercegovine, urejajo dogovori med poveljstvom in zadevnimi poveljniškimi elementi ter Republiko Argentino.
   3.   Ne glede na določbe o statusu sil iz odstavka 1 tega člena je Argentinska republika pristojna za svoje sile in osebje, ki sodelujejo v vojaški operaciji Evropske unije za krizno upravljanje.
   4.   Argentinska republika je pristojna za odgovore na vse zahtevke v zvezi udeležbo v vojaški operaciji Evropske unije za krizno upravljanje, ki jih vložijo pripadniki njenih sil in osebja ali se ti nanje nanašajo. Argentinska republika je pristojna za uvedbo koli ukrepov, zlasti sodnih ali disciplinskih postopkov, zoper svoje oborožene sile in osebje, v skladu s svojimi zakoni in drugimi predpisi.
   5.   Argentinska republika se zavezuje, da bo ob podpisu tega sporazuma predložila izjavo o opustitvi zahtevkov do katere koli države, ki udeležena v vojaški operaciji Evropske unije za krizno upravljanje.
   6.   Evropska unija se, da zagotovila da države članice ob podpisu tega sporazuma izjavo o opustitvi zahtevkov v zvezi z udeležbo Republike Argentine v vojaški operaciji Evropske unije za krizno upravljanje.
   Člen 3
   Zaupne informacije
   1.   Argentinska republika sprejme ustrezne ukrepe, da zagotovi varovanje zaupnih informacij EU v skladu z varnostnimi predpisi Sveta Evropske unije iz Sklepa Sveta 2001/264/ES z dne 19. marca 2001 (4), in v skladu z drugimi smernicami pristojnih organov, vključno s smernicami poveljnika operacije EU.
   2.   Če sta EU in Argentinska republika sklenili sporazum o varnostnih postopkih za izmenjavo zaupnih informacij, se določbe takšnega sporazuma uporabljajo v okviru vojaške operacije Evropske unije za krizno upravljanje.
   Člen 4
   Struktura poveljevanja
   1.   Vse v vojaški operaciji Evropske unije za krizno upravljanje sodelujoče sile in osebje ostanejo pod polnim poveljstvom svojih nacionalnih organov.
   2.   Nacionalni organi prenesejo operativno in taktično poveljevanje in/ali nadzor nad svojimi silami in osebjem na poveljnika operacije EU. Poveljnik operacije EU ima pravico prenesti svoja pooblastila.
   3.   Argentinska republika ima pri vsakodnevnem vodenju operacije enake pravice in obveznosti kot države članice Evropske unije, ki so udeležene v operaciji.
   4.   Poveljnik operacije EU lahko po posvetovanju z Republiko Argentino kadar koli zahteva umik prispevka Republike Argentine.
   5.   Argentinska republika imenuje višjega vojaškega predstavnika (VVP), ki zastopa njen nacionalni kontingent v vojaški operaciji Evropske unije za krizno upravljanje. VVP se s poveljnikom sil EU posvetuje o vseh zadevah v zvezi z operacijo in je odgovoren za vsakodnevno disciplino kontingenta.
   Člen 5
   Finančni vidiki
   1.   Argentinska republika prevzame kritje vseh stroškov, povezanih z njenim sodelovanjem v operaciji, razen če je za stroške zagotovljeno skupno financiranje, kot je predvideno v pravnih instrumentih iz člena 1(1) tega sporazuma in Sklepu Sveta 2004/197/SZVP z dne 23. februarja 2004 o določitvi mehanizma za upravljanje financiranja skupnih stroškov operacij EU, ki so vojaškega ali obrambnega pomena (5).
   2.   V primeru smrti, telesne poškodbe, izgube ali škode, ki jo utrpijo fizične ali pravne osebe iz držav(-e), v kateri(-h) poteka operacija, Argentinska republika, ko je bila dokazana njena odgovornost, plača odškodnino pod pogoji določb o statusu sil, če so na voljo, iz člena 2(1) tega sporazuma.
   Člen 6
   Dogovori o izvajanju Sporazuma
   Generalni sekretar Sveta Evropske unije/visoki predstavnik za skupno zunanjo in varnostno politiko sklene z ustreznimi organi Republike Argentine vse potrebne tehnične in upravne dogovore o izvajanju tega sporazuma.
   Člen 7
   Neizpolnjevanje obveznosti
   Če ena od pogodbenic ne izpolni svojih obveznosti iz prejšnjih členov ima druga pogodbenica pravico odpovedati ta sporazum z vročitvijo odpovedi v roku enega meseca.
   Člen 8
   Reševanje sporov
   Spori v zvezi z razlago ali uporabo tega sporazuma se med pogodbenicama rešujejo po diplomatski poti.
   Člen 9
   Začetek veljavnosti
   1.   Ta sporazum začne veljati na dan podpisa.
   2.   Ta sporazum ostane v veljavi ves čas trajanja prispevka Argentinske Republike k operaciji.

      V Bruslju, 9. junija 2005, v angleškem jeziku v štirih izvodih

            Za Evropsko unijo

            Za Republiko Argentino

      (1)  UL L 252, 28.7.2004, str. 10.

      (2)  UL L 324, 27.10.2004, str. 20.

      (3)  UL L 325, 28.10.2004, str. 64. Sklep, kakor je bil spremenjen s Sklepom BiH/5/2004 (UL L 357, 2.12.2004, str. 39).

      (4)  UL L 101, 11.4.2001, str. 1. Sklep, kakor je bil nazadnje spremenjen s Sklepom 2004/194/ES (UL L 63, 28.2.2004, str. 48).

      (5)  UL L 63, 28.2.2004, str. 68.
   IZJAVE
   iz člena 2(5) in (6)
   Izjava držav članic EU:
   „Države članice EU, ki uporabljajo Skupni ukrep 2004/570/SZVP z dne 12. julija 2004 o vojaški operaciji Evropske unije v Bosni in Hercegovini, si bodo prizadevale, kolikor to dopuščajo njihovi notranji pravni sistemi, v čim večji meri opustiti zahtevke do Republike Argentine zaradi telesne poškodbe, smrti svojega osebja, škode ali izgube sredstev, ki jim pripadajo in se uporabljajo v okviru operacije EU za krizno upravljanje, če je takšno telesno poškodbo, smrt, škodo ali izgubo povzročilo:

               —

               osebje iz Republike Argentine pri opravljanju svojih nalog v povezavi z operacijo EU za krizno upravljanje, razen v primeru hude malomarnosti ali namerne kršitve, ali

               —

               uporaba sredstev, ki pripadajo Republiki Argentini, pod pogojem, da so bila ta sredstva uporabljena v povezavi z operacijo, razen v primeru hude malomarnosti ali namerne kršitve osebja operacije EU za krizno upravljanje iz Republike Argentine pri uporabi teh sredstev.“

         Izjava Republike Argentine:
   „Argentinska republika, ki uporablja Skupni ukrep EU 2004/570/SZVP z dne 12. julija 2004 o vojaški operaciji Evropske unije v Bosni in Hercegovini, si bo prizadevala, kolikor to dopušča njen notranji pravni sistem, v čim večji meri opustiti zahtevke do katerekoli druge države, udeležene v operaciji EU za krizno upravljanje, zaradi telesne poškodbe, smrti svojega osebja, škode ali izgube sredstev, ki ji pripadajo in se uporabljajo v okviru operacije EU za krizno upravljanje, če je takšno telesno poškodbo, smrt, škodo ali izgubo povzročilo:

               —

               osebje pri opravljanju svojih nalog v povezavi z operacijo EU za krizno upravljanje, razen v primeru hude malomarnosti ali namerne kršitve, ali

               —

               uporaba sredstev, ki pripadajo sodelujočim državam v vojaški operaciji EU za krizno upravljanje, pod pogojem, da so bila ta sredstva uporabljena v povezavi z operacijo, razen v primeru hude malomarnosti ali namerne kršitve osebja vojaške operacije EU za krizno upravljanje pri uporabi teh sredstev.“


title: Sklep Sveta (EU) 2015/334 z dne 2. marca 2015 o spremembi Notranjega sporazuma med predstavniki vlad držav članic Evropske unije, ki so se sestali v okviru Sveta, o financiranju pomoči Evropske unije v okviru večletnega finančnega okvira za obdobje 2014–2020 v skladu s Sporazumom o partnerstvu AKP-EU in o dodelitvi finančne pomoči čezmorskim državam in ozemljem, za katere se uporablja četrti del Pogodbe o delovanju Evropske unije

text:
               3.3.2015

               SL

               Uradni list Evropske unije

               L 58/75

         SKLEP SVETA (EU) 2015/334
   z dne 2. marca 2015
   o spremembi Notranjega sporazuma med predstavniki vlad držav članic Evropske unije, ki so se sestali v okviru Sveta, o financiranju pomoči Evropske unije v okviru večletnega finančnega okvira za obdobje 2014–2020 v skladu s Sporazumom o partnerstvu AKP-EU in o dodelitvi finančne pomoči čezmorskim državam in ozemljem, za katere se uporablja četrti del Pogodbe o delovanju Evropske unije
   SVET EVROPSKE UNIJE JE –
   ob upoštevanju Pogodbe o Evropski uniji,
   ob upoštevanju Pogodbe o delovanju Evropske unije,
   ob upoštevanju Sporazuma o partnerstvu med članicami skupine afriških, karibskih in pacifiških držav na eni strani ter Evropsko skupnostjo in njenimi državami članicami na drugi, podpisanega v Cotonouju 23. junija 2000,
   ob upoštevanju Notranjega sporazuma med predstavniki vlad držav članic Evropske unije, ki so se sestali v okviru Sveta, o financiranju pomoči Evropske unije v okviru večletnega finančnega okvira za obdobje 2014–2020 v skladu s Sporazumom o partnerstvu AKP-EU in o dodelitvi finančne pomoči čezmorskim državam in ozemljem, za katere se uporablja četrti del Pogodbe o delovanju Evropske unije (v nadaljnjem besedilu: Notranji sporazum) (1) in zlasti člena 1(7) in člena 8(4) Sporazuma.
   ob upoštevanju Akta o pristopu Hrvaške in zlasti Skupne izjave C o Evropskem razvojnem skladu,
   ob upoštevanju predloga Evropske komisije,
   ob upoštevanju naslednjega:

               (1)

               V skladu s Skupno izjavo C, priloženo Aktu o pristopu Hrvaške, bo Hrvaška, po pristopu k Uniji, pristopila k Evropskemu razvojnemu skladu z začetkom veljavnosti novega večletnega finančnega okvira sodelovanja in bo prispevala v ta sklad od 1. januarja drugega koledarskega leta po datumu svojega pristopa.

               (2)

               Republika Hrvaška je pristopila k Evropski uniji 1. julija 2013.

               (3)

               V skladu s členom 1(7) Notranjega sporazuma se dodelitev prispevkov iz člena 1(2)(a), ki so za Hrvaško trenutno samo predvideni zneski, spremeni s sklepom Sveta, če k Uniji pristopi nova država.

               (4)

               V skladu s členom 8(4) Notranjega sporazuma se ponderiranje iz člena 8(2) Notranjega sporazuma, ki je za Hrvaško trenutno samo predvideno, in kvalificirana večina iz člena 8(3) Notranjega sporazuma, spremenita s sklepom Sveta, če k Uniji pristopi nova država.

               (5)

               Prispevke in ponderiranje bi bilo treba potrditi –

         SPREJEL NASLEDNJI SKLEP:
   Člen 1
   Razdelitveni ključ in prispevek Hrvaške v enajsti Evropski razvojni sklad, kakor sta določena v členu 1(2)(a) Notranjega sporazuma, kot tudi njeno ponderiranje v Odboru Evropskega razvojnega sklada, kakor je določeno v členu 8(2) Notranjega sporazuma, se potrdijo.
   Člen 2
   Notranji sporazum se spremeni:

               1.

               v členu 1(2)(a), v preglednici, v vrstici, ki zadeva Hrvaško, se okrogli oklepaji in zvezdica za besedo „Hrvaška“ ter opomba „(*) Predvideni znesek“ na dnu preglednice, črtajo;

               2.

               v členu 8(2), v preglednici, se črta:

                           (a)

                           okrogli oklepaji in zvezdica za besedo „Hrvaška“ ter oglati oklepaji v drugem stolpcu iste vrstice;

                           (b)

                           opomba „(*) Predvideno število glasov“;

                           (c)

                           vrstica „Skupaj EU27“, „998“;

                           (d)

                           okrogli oklepaji in zvezdica, kot tudi oglati oklepaji v vrstici „Skupaj EU 28 (*)“„[1 000]“;

               3.

               člen 8(3) se nadomesti z naslednjim:
               „3.   Odbor ERS odloča s kvalificirano večino 721 glasov od 1 000, ki pomeni pozitiven glas vsaj 15 držav članic. Manjšina, ki lahko prepreči sprejetje odločitve, šteje 280 glasov.“.
         Člen 3
   Ta sklep začne veljati dan po sprejetju.

      V Bruslju, 2. marca 2015

            Za Svet

            Predsednica

         D. REIZNIECE-OZOLA

      (1)  UL L 210, 6.8.2013, str. 1.


title: 2008/50/ES: Sklep Komisije z dne 13. decembra 2007 o določitvi podrobnih pravil o uporabi Uredbe (ES) št. 1367/2006 Evropskega parlamenta in Sveta o uporabi določb Aarhuške konvencije glede zahtev za notranjo revizijo upravnih aktov

text:
               16.1.2008

               SL

               Uradni list Evropske unije

               L 13/24

      SKLEP KOMISIJE

   z dne 13. decembra 2007
   o določitvi podrobnih pravil o uporabi Uredbe (ES) št. 1367/2006 Evropskega parlamenta in Sveta o uporabi določb Aarhuške konvencije glede zahtev za notranjo revizijo upravnih aktov
   (2008/50/ES)
   KOMISIJA EVROPSKIH SKUPNOSTI JE –
   ob upoštevanju Pogodbe o ustanovitvi Evropske skupnosti,
   ob upoštevanju Uredbe (ES) št. 1367/2006 Evropskega parlamenta in Sveta z dne 6. septembra 2006 o uporabi določb Aarhuške konvencije o dostopu do informacij, udeležbi javnosti pri odločanju in dostopu do pravnega varstva v okoljskih zadevah v institucijah in organih Skupnosti (1) ter zlasti člena 11(2) Uredbe,
   ob upoštevanju naslednjega:

               (1)

               Uredba (ES) št. 1367/2006 določa uporabo Aarhuške konvencije v institucijah in organih Skupnosti.

               (2)

               Za uporabo določb o notranji reviziji upravnih aktov in opustitev iz naslova IV zadevne uredbe so potrebna podrobna pravila o vsebini in načinu predložitve vlog.

               (3)

               Člen 11(1) Uredbe (ES) št. 1367/2006 določa merila, v skladu s katerimi so nevladne organizacije na ravni Skupnosti upravičene do vložitve zahtevka za notranjo revizijo v skladu s členom 10 Uredbe; pregledna in dosledna uporaba meril zahteva podrobna pravila o dokazilih, priloženih vlogam, izračun časovnih rokov za odgovor na vloge ter sodelovanje med institucijami in organi Skupnosti.

               (4)

               Da bi se zagotovila dosledna uporaba člena 11 Uredbe (ES) št. 1367/2006, se ta sklep uporablja od 28. junija 2007 –

         SKLENILA:
   POGLAVJE 1
   Člen 1
   Vsebina zahtevka za notranjo revizijo
   Nevladna organizacija, ki predloži zahtevek za notranjo revizijo upravnega akta ali opustitve iz člena 10 Uredbe (ES) št. 1367/2006, mora:

               1.

               opredeliti upravni akt ali domnevno upravno opustitev za revizijo ter določbe okoljske zakonodaje, za katere meni, da niso bile upoštevane;

               2.

               podati razloge za zahtevo;

               3.

               predložiti ustrezne dokazne informacije in dokumentacijo;

               4.

               navesti ime in kontaktne podatke osebe, ki v zadevnem primeru zahteve za notranjo revizijo zastopa nevladno organizacijo v odnosu do tretjih strank;

               5.

               predložiti dokaze o upravičenosti do vložitve zahtevka v skladu s členom 3.

         Člen 2
   Predložitev zahtevkov
   Zahtevke za notranjo revizijo upravnega akta ali upravno opustitev je treba poslati po pošti, telefaksu ali elektronski pošti osebam ali oddelkom, ki jih za to določijo institucije ali organi Skupnosti.
   Javnost bo o kontaktnih podatkih zadevnih oseb ali oddelkov obveščena z vsemi ustreznimi sredstvi.
   POGLAVJE II
   Člen 3
   Merila za upravičenost nevladnih organizacij za zahtevo notranje revizije
   1.   Nevladna organizacija, ki predloži zahtevek za notranjo revizijo upravnega akta ali opustitve iz člena 10 Uredbe (ES) št. 1367/2006, mora predložiti dokaze, ki ustrezajo merilom iz člena 11(1) navedene Uredbe, v obliki dokumentov iz Priloge k temu sklepu.
   Če nevladna organizacija zaradi razlogov, na katere ne more vplivati, ne more predložiti zadevnih dokumentov, lahko predloži dokaze v obliki katere koli druge enakovredne dokumentacije.
   2.   Če iz dokumentov iz točk 1, 2 ali 3 Priloge ni jasno razvidna povezava med vsebino, ki je razlog zahteve za notranjo revizijo, ter cilji in dejavnostmi nevladne organizacije, mora ta organizacija predložiti katero koli drugo dokumentacijo, ki dokazuje izpolnjevanje tega merila.
   3.   Če iz dokumentov iz točk 1, 2 ali 3 Priloge nista jasno razvidni neodvisnost in nepridobitna dejavnost nevladne organizacije, organizacija predloži ustrezno potrdilo, ki ga podpiše za to pooblaščena oseba iz omenjene organizacije.
   Člen 4
   Ocena upravičenosti nevladnih organizacij do zahteve notranje revizije
   1.   Zadevna institucija ali organ Skupnosti oceni informacije, predložene v skladu s členoma 1 in 3 Uredbe (ES) št. 1367/2006, in se tako prepriča, da nevladna organizacija izpolnjuje pogoje iz člena 11(1) omenjene Uredbe.
   2.   Če zadevna institucija ali organ Skupnosti na podlagi omenjenih informacij ne more povsem oceniti, ali nevladna organizacija izpolnjuje pogoje iz člena 11(1) Uredbe št. 1367/2006, mora zahtevati dodatno dokumentacijo ali informacije, ki jih omenjena organizacija predloži v razumnem roku, ki ga določi zadevna institucija ali organ Skupnosti. V tem obdobju se časovni roki iz člena 10 Uredbe začasno zamrznejo.
   3.   Zadevna institucija ali organ Skupnosti se, kjer je potrebno, posvetuje z nacionalnimi oblastmi države, v kateri je nevladna organizacija registrirana ali od tam izvira, da bi preveril in ocenil informacije, ki jih je predložila omenjena organizacija.
   Člen 5
   Upravno sodelovanje
   Institucije in organi Skupnosti med seboj sodelujejo, da zagotovijo pregledno in dosledno uporabo tega sklepa.
   Izmenjujejo si informacije o nevladnih organizacijah, ki so upravičene do predložitve zahtevka za interno revizijo.
   Člen 6
   Datum začetka uporabe
   Ta sklep se uporablja od 28. junija 2007.

      V Bruslju, 13. decembra 2007

            Za Komisijo

         Stavros DIMAS

            Član Komisije

      (1)  UL L 264, 25.9.2006, str. 13.

      PRILOGA
      Seznam dokumentov, ki jih je v skladu s členom 3(1) treba predložiti

                  1.

                  Statut ali poslovnik nevladne organizacije ali kateri koli drug dokument z enako vlogo v nacionalni praksi, ob upoštevanju tistih držav, kjer nacionalna zakonodaja od nevladnih organizacij ne zahteva sprejema statuta ali poslovnika.

                  2.

                  Letna poročila dejavnosti nevladne organizacije v preteklih dveh letih.

                  3.

                  Kopija vpisa v sodni register nacionalnih oblasti (javni register, uradna publikacija ali kateri koli drug ustrezen dokument) za nevladne organizacije iz tistih držav, kjer je omenjeni vpis pogoj, da nevladna organizacija pridobi status pravne osebe.

                  4.

                  Kjer je potrebno, dokumentacija o predhodni potrditvi upravičenosti nevladne organizacije za predložitev zahtevka za notranjo revizijo s strani institucije ali organa Skupnosti.


title: 2002/264/: Odločba Nadzornega organa EFTA št. 264/02/COL z dne  18. decembra 2002  o sedemintrideseti spremembi procesnih in materialnih pravil na področju državne pomoči s spremembo poglavja 22: Pomoč za reševanje in prestrukturiranje ter pomoč za zaprtje v jeklarskem sektorju

text:
               25.5.2006

               SL

               Uradni list Evropske unije

               L 139/24

      ODLOČBA NADZORNEGA ORGANA EFTA

   št. 264/02/COL
   z dne 18. decembra 2002
   o sedemintrideseti spremembi procesnih in materialnih pravil na področju državne pomoči s spremembo poglavja 22: Pomoč za reševanje in prestrukturiranje ter pomoč za zaprtje v jeklarskem sektorju
   NADOZORNI ORGAN EFTE JE –
   OB UPOŠTEVANJU Sporazuma o Evropskem gospodarskem prostoru (1) in zlasti členov 61 do 63 Sporazuma,
   OB UPOŠTEVANJU Sporazuma med državami Efte o ustanovitvi Nadzornega organa in Sodišča (2) in zlasti člena 24 in člena 1 Protokola 3 k Sporazumu,
   KER v skladu s členom 24 Sporazuma o Nadzornem organu in Sodišču Nadzorni organ Efte uveljavlja določbe Sporazuma EGP o državni pomoči,
   KER v skladu s členom 5(2)(b) Sporazuma o Nadzornem organu in Sodišču Nadzorni organ Efte izda obvestila ali smernice o zadevah, ki jih obravnava Sporazum EGP, če to izrecno določata navedeni sporazum ali Sporazum o Nadzornem organu in Sodišču ali če Nadzorni organ meni, da je to potrebno,
   OB SKLICEVANJU na procesna in materialna pravila na področju državne pomoči (3), ki jih je 19. januarja 1994 sprejel Nadzorni organ Efte (4),
   KER je Evropska komisija 7. marca 2002 sprejela novo sporočilo (5), ki določa načela, na osnovi katerih bo ocenila pomoč za prestrukturiranje in reševanje ter pomoč za zaprtje v jeklarskem sektorju,
   KER to sporočilo velja tudi za Evropski gospodarski prostor,
   KER je treba zagotoviti enotno uporabo pravil o državni pomoči EGP v celotnem Evropskem gospodarskem prostoru,
   KER naj bi v skladu s točko II pod naslovom „SPLOŠNO“ na koncu priloge XV k Sporazumu EGP Nadzorni organ Efte po posvetovanju s Komisijo sprejel akte, ki ustrezajo tistim, ki jih je sprejela Evropska komisija, da bi se ohranili enaki pogoji konkurence,
   PO POSVETOVANJU z Evropsko komisijo,
   OB SKLICEVANJU na to, da se je Nadzorni organ Efte o tej temi posvetoval z državami Efte na večstranskem srečanju 19. oktobra 2001 –
   SKLENIL:

               1.

               Smernice državne pomoči se spremenijo z dodatkom novega poglavja 22: Pomoč za reševanje in prestrukturiranje ter pomoč za zaprtje v jeklarskem sektorju z besedilom iz Priloge I k tej odločbi.

               2.

               Države Efte se obvestijo z dopisom, ki vsebuje izvod te odločbe in Prilogo I. Države Efte morajo sporočiti v 20 delovnih dneh od prejema tega predloga svoje soglasje k ustreznim ukrepom, gl. tudi točko 22.4 Priloge I.

               3.

               Evropska komisija se v skladu s točko (d) Protokola 27 Sporazuma EGP obvesti z izvodom te odločbe, vključno s Prilogo I.

               4.

               Odločba, vključno s Prilogo I, se objavi v oddelku EGP Uradnega lista Evropske unije in Dopolnilu EGP k Uradnemu listu Evropske unije po tem, ko so države Efte sporočile svoje soglasje k ustreznim ukrepom.

               5.

               Ta odločba je verodostojna v angleškem jeziku.

      V Bruslju, 18. decembra 2002

            Za Nadzorni organ Efte

         Einar M. BULL

            Predsednik

         Hannes HAFSTEIN

            Član Kolegija

      (1)  V nadaljnjem besedilu Sporazum EGP.

      (2)  V nadaljnjem besedilu Sporazum o Nadzornem organu in Sodišču.

      (3)  V nadaljnjem besedilu Smernice o državni pomoči.

      (4)  Prvotno objavljena v UL L 231, 3.9.1994, in v Dopolnilu EGP k UL 32.

      (5)  UL C 70, 19.3.2002, str. 8.

      PRILOGA

         „22.   POMOČ ZA REŠEVANJE IN PRESTRUKTURIRANJE TER POMOČ ZA ZAPRTJE V JEKLARSKEM SEKTORJU
         22.1   POMOČ ZA REŠEVANJE IN PRESTRUKTURIRANJE ZA PODJETJA V TEŽAVAH
         Kakor je opredeljeno v Prilogi B večsektorskega okvira o državni pomoči pomoč za reševanje in pomoč za prestrukturiranje za podjetja v težavah v jeklarskem sektorju, namenjeni večjim investicijskim projektom, nista skladni s skupnim trgom.
         22.2   POMOČ ZA ZAPRTJE

                     (1)

                     Pomoč za olajšavo razvoja določenih gospodarskih dejavnosti se lahko šteje za skladno s skupnim trgom. Kot je opredeljeno v Prilogi B večsektorskega okvira se lahko šteje kot skladna s skupnim trgom sledeča pomoč za podjetja v jeklarskem sektorju:

                     (2)

                     pomoč za kritje plačil, ki jih plačajo jeklarska podjetja delavcem, ki so odvečni ali so sprejeli zgodnjo upokojitev, pod pogojem, da:

                                 —

                                 plačila dejansko izhajajo iz delnega ali celotnega zaprtja jeklarskih tovarn, ki še niso bila upoštevana za odobritev pomoči,

                                 —

                                 plačila ne presegajo tistih, ki so ponavadi dodeljena v skladu z veljavnimi pravili v državah Efte,
                                 ter

                                 —

                                 pomoč ne presega 50 % teh plačil.

                     (3)

                     pomoč jeklarskim podjetjem, ki so trajno prenehala s proizvodnjo jeklarskih proizvodov, pod pogojem, da:

                                 —

                                 so podjetja postala pravni subjekti pred 1. januarjem 2002,

                                 —

                                 so redno proizvajala jeklarske proizvode do datuma obvestila o zadevni pomoči,

                                 —

                                 niso reorganizirala svoje proizvodnje ali strukture tovarne od 1. januarja 2002,;

                                 —

                                 so zaprla in zavrgla postavitve za proizvodnjo jeklarskih proizvodov v šestih mesecih prenehanja proizvodnje ali odobritve pomoči s strani Nadzornega organa, kar koli je kasnejše,

                                 —

                                 zaprtje tovarn ni bilo upoštevano pri odobritvi pomoči,
                                 ter

                                 —

                                 vsota pomoči ne presega knjigovodske vrednosti tovarn na robu zaprtja, brez upoštevanja tistega dela revalorizacije od 1. januarja 2002 ki presega nacionalno stopnjo inflacije.

                     (4)

                     pomoč jeklarskim podjetjem, ki izpolnjujejo pogoje, določene v točki 22.2(3), vendar so neposredno ali posredno nadzirana ali sama neposredno ali posredno nadzirajo podjetje, ki je tudi samo jeklarsko podjetje, se lahko štejejo za skladna s skupnim trgom pod pogojem, da:

                                 —

                                 je bilo podjetje pred zaprtjem dejansko in pravno ločeno od podjetniške strukture vsaj šest mesecev pred plačilom pomoči,

                                 —

                                 je računovodsko evidenco pred zaprtjem neodvisno potrdil revizor, pooblaščen s strani Nadzornega organa, za resnično in pravilno sliko sredstev in obveznosti tega podjetja,
                                 ter

                                 —

                                 obstaja resnično in preverljivo znižanje v proizvodni zmogljivosti, ki zagotavlja precejšnjo korist skozi čas za industrijo kot celoto z vidika zniževanja proizvodne zmogljivosti jeklarskih proizvodov v obdobju petih let po datumu zaprtja s pomočjo ali datumu zadnjega plačila pomoči, ki je bila odobrena v skladu s to točko, če se slednje zgodi kasneje. Države Efte so pozvane, da uporabijo obrazec priglasitve, ki je priložen večsektorskemu okviru (Priloga E) za priglasitev predlogov pomoči v skladu s tem okvirom.

               22.3   OBVEZNOST PRIGLASITVE
         Vsi načrti za dodelitev pomoči za reševanje in prestrukturiranje podjetij v težavah v jeklarski industriji ter pomoč za zaprtje temu sektorju se priglasijo posamezno.
         22.4   USTREZNI UKREPI

                     (1)

                     Nadzorni organ predlaga kot ustrezen ukrep v skladu s členom 1(1) Protokola 3 Sporazuma o Nadzornem organu in Sodišču izključitev iz obsega svoje obstoječe sheme za reševanje in prestrukturiranje podjetij v težavah, kot je opredeljeno v Smernicah Nadzornega organa o državni pomoči za reševanje in prestrukturiranje podjetij v težavah (Poglavje 16), pomoči podjetjem v jeklarskem sektorju od 1. januarja 2003, kot je opredeljeno s Prilogo B večsektorskega okvira.

                     (2)

                     Države Efte so pozvane, da sporočijo izrecno soglasje v 20 delovnih dneh od datuma prejema tega dopisa. Če Nadzorni organ ne bo prejel nobenega odgovora, bo domneval, da se zadevna država Efte ne strinja s predlaganimi ukrepi.

               22.5   UPORABA TEGA OKVIRA
         Ta okvir se uporablja od 1. januarja 2003 za obdobje, ki se konča 31. decembra 2009.
         22.6   NEPRIGLAŠENA POMOČ DODELJENA JEKLARSKI INDUSTRIJI
         Nadzorni organ bo preučil skladnost skupnega trga in pomoči, dodeljene jeklarski industriji brez dovoljenja, ob upoštevanju veljavnih meril med dodelitvijo pomoči.“


title: 2007/548/ES: Sklep Sveta z dne 5. junija 2007 o podpisu in začasni uporabi Protokola k Sporazumu o partnerstvu in sodelovanju med Evropskima skupnostma in njunimi državami članicami na eni strani ter Gruzijo na drugi strani zaradi upoštevanja pristopa Republike Bolgarije in Romunije k Evropski uniji

text:
               3.8.2007

               SL

               Uradni list Evropske unije

               L 202/30

         SKLEP SVETA
   z dne 5. junija 2007
   o podpisu in začasni uporabi Protokola k Sporazumu o partnerstvu in sodelovanju med Evropskima skupnostma in njunimi državami članicami na eni strani ter Gruzijo na drugi strani zaradi upoštevanja pristopa Republike Bolgarije in Romunije k Evropski uniji
   (2007/548/ES)
   SVET EVROPSKE UNIJE JE –
   ob upoštevanju Pogodbe o ustanovitvi Evropske skupnosti in zlasti člena 44(2), tretjega stavka člena 47(2), člena 55, člena 57(2), člena 71, člena 80(2) ter členov 93, 94, 133 in 181a v povezavi z drugim stavkom prvega pododstavka člena 300(2) Pogodbe,
   ob upoštevanju Pogodbe o pristopu Republike Bolgarije in Romunije ter zlasti člena 4(3) Pogodbe,
   ob upoštevanju Akta o pristopu Bolgarije in Romunije ter zlasti člena 6(2) Akta,
   ob upoštevanju predloga Komisije,
   ob upoštevanju naslednjega:

               (1)

               Svet je 23. oktobra 2006 v imenu Evropskih skupnosti in njunih držav članic pooblastil Komisijo za pogajanja z Gruzijo o Protokolu k Sporazumu o partnerstvu in sodelovanju med Evropskima skupnostma in njunimi državami članicami na eni strani ter Gruzijo na drugi strani zaradi upoštevanja pristopa Republike Bolgarije in Romunije k Evropski uniji.

               (2)

               Ob upoštevanju njegove morebitne poznejše sklenitve je treba Protokol podpisati v imenu Evropskih skupnosti in njunih držav članic.

               (3)

               Protokol se začasno uporablja od 1. januarja 2007 do zaključka ustreznih postopkov za njegovo uradno sklenitev –

         SKLENIL:
   Člen 1
   Predsednik Sveta je s tem sklepom pooblaščen, da imenuje osebo(-e), pooblaščeno(-e), da v imenu Evropskih skupnosti in njunih držav članic podpiše(jo) Protokol k Sporazumu o partnerstvu in sodelovanju med Evropskima skupnostma in njunimi državami članicami na eni strani ter Gruzijo na drugi strani zaradi upoštevanja pristopa Republike Bolgarije in Romunije k Evropski uniji, ki pa je odvisen od morebitne poznejše sklenitve Protokola.
   Besedilo Protokola je priloženo k temu sklepu (1).
   Člen 2
   Do začetka veljavnosti se Protokol začasno uporablja od 1. januarja 2007.

      V Luxembourgu, 5. junija 2007

            Za Svet

            Predsednik

         P. STEINBRÜCK

      (1)  Glej stran 31 tega Uradnega lista.
    ---documentbreak---

               3.8.2007

               SL

               Uradni list Evropske unije

               L 202/31

         PROTOKOL
   k Sporazumu o partnerstvu in sodelovanju med Evropskima skupnostma in njunimi državami članicami na eni strani ter Gruzijo na drugi strani zaradi upoštevanja pristopa Republike Bolgarije in Romunije k Evropski uniji
   KRALJEVINA BELGIJA,
   REPUBLIKA BOLGARIJA,
   ČEŠKA REPUBLIKA,
   KRALJEVINA DANSKA,
   ZVEZNA REPUBLIKA NEMČIJA,
   REPUBLIKA ESTONIJA,
   HELENSKA REPUBLIKA,
   KRALJEVINA ŠPANIJA,
   FRANCOSKA REPUBLIKA,
   IRSKA,
   ITALIJANSKA REPUBLIKA,
   REPUBLIKA CIPER,
   REPUBLIKA LATVIJA,
   REPUBLIKA LITVA,
   VELIKO VOJVODSTVO LUKSEMBURG,
   REPUBLIKA MADŽARSKA,
   REPUBLIKA MALTA,
   KRALJEVINA NIZOZEMSKA,
   REPUBLIKA AVSTRIJA,
   REPUBLIKA POLJSKA,
   PORTUGALSKA REPUBLIKA,
   ROMUNIJA,
   REPUBLIKA SLOVENIJA,
   SLOVAŠKA REPUBLIKA,
   REPUBLIKA FINSKA,
   KRALJEVINA ŠVEDSKA,
   ZDRUŽENO KRALJESTVO VELIKE BRITANIJE IN SEVERNE IRSKE,
   v nadaljevanju „države članice“, ki jih zastopa Svet Evropske unije, ter
   EVROPSKA SKUPNOST IN EVROPSKA SKUPNOST ZA ATOMSKO ENERGIJO,
   v nadaljevanju „Skupnosti“, ki ju zastopata Svet Evropske unije in Evropska komisija,
   na eni strani in
   GRUZIJA
   na drugi strani,
   v nadaljevanju „pogodbenice“ za namene tega protokola, so se –
   OB UPOŠTEVANJU določb Pogodbe med Kraljevino Belgijo, Češko republiko, Kraljevino Dansko, Zvezno republiko Nemčijo, Republiko Estonijo, Helensko republiko, Kraljevino Španijo, Francosko republiko, Irsko, Italijansko republiko, Republiko Ciper, Republiko Latvijo, Republiko Litvo, Velikim vojvodstvom Luksemburg, Republiko Madžarsko, Republiko Malto, Kraljevino Nizozemsko, Republiko Avstrijo, Republiko Poljsko, Portugalsko republiko, Republiko Slovenijo, Slovaško republiko, Republiko Finsko, Kraljevino Švedsko, Združenim kraljestvom Velika Britanija in Severna Irska (državami članicami Evropske unije) ter Republiko Bolgarijo in Romunijo o pristopu Republike Bolgarije in Romunije k Evropski uniji, ki je bila podpisana v Luxembourgu 25. aprila 2005 in se uporablja od 1. januarja 2007,
   OB UPOŠTEVANJU novih okoliščin v odnosih med Gruzijo in Evropsko unijo zaradi pristopa dveh novih držav članic k EU, kar odpira nove možnosti in prinaša nove izzive za sodelovanje med Gruzijo in Evropsko unijo,
   OB UPOŠTEVANJU želje pogodbenic, da bi zagotovile uresničevanje ter izvajanje ciljev in načel SPS –
   DOGOVORILI O NASLEDNJEM:
   Člen 1
   Republika Bolgarija in Romunija sta pogodbenici Sporazuma o partnerstvu in sodelovanju, ki vzpostavlja partnerstvo med Evropskima skupnostma in njunimi državami članicami na eni strani ter Gruzijo na drugi strani, podpisanega v Luxembourgu 22. aprila 1996, z začetkom veljavnosti 1. julija 1999 (v nadaljevanju „Sporazum“), ter na enak način kot ostale države članice sprejmeta in upoštevata besedila Sporazuma, skupnih izjav, izmenjav pisem in izjave Gruzije, priloženih k sklepni listini, podpisani istega dne, ter Protokola k Sporazumu z dne 30. aprila 2004, ki je začel veljati 1. marca 2005.
   Člen 2
   Ta protokol je sestavni del Sporazuma.
   Člen 3
   1.   Ta protokol v skladu s svojimi postopki odobrijo Skupnosti, Svet Evropske unije v imenu držav članic in Gruzija.
   2.   Pogodbenice druga drugo uradno obvestijo o dokončanju ustreznih postopkov iz prejšnjega odstavka. Listine o odobritvi se deponirajo pri Generalnem sekretariatu Sveta Evropske unije.
   Člen 4
   1.   Ta protokol začne veljati prvi dan prvega meseca po datumu deponiranja zadnje listine o odobritvi.
   2.   Do začetka veljavnosti se Protokol uporablja začasno od 1. januarja 2007.
   Člen 5
   1.   Besedila Sporazuma, sklepne listine in vseh dokumentov, ki so ji priloženi, ter Protokola k Sporazumu z dne 30. aprila 2004 so sestavljena v bolgarskem in romunskem jeziku.
   2.   Ta besedila so priložena k temu protokolu in so enako verodostojna kot besedila v drugih jezikih, v katerih so sestavljeni Sporazum, sklepna listina in dokumenti, ki so ji priloženi, ter Protokol k Sporazumu z dne 30. aprila 2004.
   Člen 6
   Ta protokol je sestavljen v dveh izvodih v angleškem, bolgarskem, češkem, danskem, estonskem, finskem, francoskem, grškem, italijanskem, latvijskem, litovskem, madžarskem, malteškem, nemškem, nizozemskem, poljskem, portugalskem, romunskem, slovaškem, slovenskem, španskem, švedskem in gruzijskem jeziku, pri čemer je vsako od teh besedil verodostojno.

      Съставено в Брюксел на двадесет и седми юни две хиляди и седма година.
      Hecho en Bruselas, el veintisiete de junio de dos mil siete.
      V Bruselu dne dvacátého sedmého června dva tisíce sedm.
      Udfærdiget i Bruxelles, den syvogtyvende juni to tusind og syv.
      Geschehen zu Brüssel am siebenundzwanzigsten Juni zweitausendsieben.
      Kahe tuhande seitsmenda aasta juunikuu kahekümne seitsmendal päeval Brüsselis
      Έγινε στις Βρυξέλλες, στις είκοσι επτά Iουνίου δύο χιλιάδες επτά.
      Done at Brussels on the twenty-seventh day of June in the year two thousand and seven.
      Fait à Bruxelles, le vingt-sept juin deux mille sept.
      Fatto a Bruxelles, addì ventisette giugno duemilasette.
      Briselē, divi tūkstoši septītā gada divdesmit septītajā jūnijā
      Priimta du tūkstančiai septintųjų metų birželio dvidešimt septintą dieną Briuselyje.
      Kelt Brüsszelben, a kettőezer-hetedik év június havának huszonhetedik napján.
      Magħmul fi Brussell, is-sebgħa u għoxrin ta' Lulju, elfejn u sebgħa
      Gedaan te Brussel, de zevenentwintigste juni tweeduizend zeven.
      Sporządzono w Brukseli dnia dwudziestego siódmego czerwca roku dwa tysiące siódmego.
      Feito em Bruxelas, em vinte e sete de Junho de dois mil e sete.
      Încheiat la Bruxelles la douăzeci și șapte iunie, anul două mii șapte.
      V Bruseli dvadsiateho siedmeho júna dvetisícsedem
      V Bruslju, sedemindvajsetega junija leta dva tisoč sedem.
      Tehty Brysselissä kahdentenakymmenentenäseitsemäntenä päivänä kesäkuuta vuonna kaksituhattaseitsemän.
      Som skedde i Bryssel den tjugosjunde juni tjugohundrasju.

         За Държавите-членки
         Por los Estados miembros
         Za členské státy
         For medlemsstaterne
         Für die Mitgliedstaaten
         Liikmesriikide nimel
         Για τα κράτη μέλη
         For the Member States
         Pour les États membres
         Per gli Stati membri
         Dalībvalstu vārdā
         Valstybių narių vardu
         A tagállamok rėszéről
         Għall-Istati Membri
         Voor de lidstaten
         W imieniu państw członkowskich
         Pelos Estados-Membros
         Pentru statele membre
         Za členské štáty
         Za države članice
         Jäsenvaltioiden puolesta
         På medlemsstaternas vägnar

         За Европейските общности
         Por las Comunidades Europeas
         Za Evropská společenství
         For De Europæiske Fællesskaber
         Für die Europäischen Gemeinschaften
         Euroopa Ühenduste nimel
         Για τις Ευρωπαϊκές Κοινότητες
         For the European Communities
         Pour les Communautés européennes
         Per le Comunità europee
         Eiropas Kopienu vārdā
         Europos Bendrijų vardu
         Az Európai Közösségek részéről
         Għall-Komunitajiet Ewropej
         Voor de Europese Gemeenschappen
         W imieniu Wspólnot Europejskich
         Pelas Comunidades Europeias
         Pentru Comunitatea Europeană
         Za Európske spoločenstvá
         Za Evropski skupnosti
         Euroopan yhteisöjen puolesta
         På Europeiska gemenskapernas vägnar

         За Грузия
         Por Georgia
         Za Gruzii
         for Georgien
         Für Georgien
         Gruusia nimel
         Για τη Γεωργία
         For Georgia
         Pour la Géorgie
         Per la Georgia
         Gruzijas vārdā
         Gruzijos vardu
         Grúzia részéről
         Għall-Ġeorġa
         Voor Georgië
         W imieniu Gruzji
         Pela Geórgia
         Pentru Georgia
         Za Gruzínsko
         Za Gruzijo
         Georgian puolesta
         På Georgiens vägnar


title: 2011/248/EU: Sklep Sveta z dne 12. aprila 2011 o podpisu, v imenu Unije, Sporazuma v obliki izmenjave pisem med Evropsko unijo na eni strani in Palestinsko upravo Zahodnega brega in Gaze na drugi strani o nadaljnji liberalizaciji kmetijskih proizvodov, predelanih kmetijskih proizvodov ter rib in ribiških proizvodov in o spremembi Začasnega evro-mediteranskega pridružitvenega sporazuma o trgovini in sodelovanju med Evropsko skupnostjo na eni strani in Palestinsko osvobodilno organizacijo (PLO) v imenu Palestinske uprave Zahodnega brega in Gaze na drugi strani

text:
               20.4.2011

               SL

               Uradni list Evropske unije

               L 104/2

         SKLEP SVETA
   z dne 12. aprila 2011
   o podpisu, v imenu Unije, Sporazuma v obliki izmenjave pisem med Evropsko unijo na eni strani in Palestinsko upravo Zahodnega brega in Gaze na drugi strani o nadaljnji liberalizaciji kmetijskih proizvodov, predelanih kmetijskih proizvodov ter rib in ribiških proizvodov in o spremembi Začasnega evro-mediteranskega pridružitvenega sporazuma o trgovini in sodelovanju med Evropsko skupnostjo na eni strani in Palestinsko osvobodilno organizacijo (PLO) v imenu Palestinske uprave Zahodnega brega in Gaze na drugi strani
   (2011/248/EU)
   SVET EVROPSKE UNIJE JE –
   ob upoštevanju Pogodbe o delovanju Evropske unije, zlasti prvega pododstavka člena 207(4) v povezavi s členom 218(5) Pogodbe,
   ob upoštevanju predloga Evropske komisije,
   ob upoštevanju naslednjega:

               (1)

               Svet je 14. novembra 2005 pooblastil Komisijo za pogajanja, da bi se dosegla večja liberalizacija trgovine s kmetijskimi proizvodi, predelanimi kmetijskimi proizvodi ter ribami in ribiškimi proizvodi z nekaterimi sredozemskimi državami. Pogajanja so bila uspešno končana s parafiranjem Sporazuma v obliki izmenjave pisem med Evropsko unijo na eni strani in Palestinsko upravo Zahodnega brega in Gaze na drugi strani o nadaljnji liberalizaciji kmetijskih proizvodov, predelanih kmetijskih proizvodov ter rib in ribiških proizvodov in o spremembi Začasnega evro-mediteranskega pridružitvenega sporazuma o trgovini in sodelovanju med Evropsko skupnostjo na eni strani in Palestinsko osvobodilno organizacijo (PLO) v imenu Palestinske uprave Zahodnega brega in Gaze na drugi strani (v nadaljevanju besedila: Sporazum).

               (2)

               Sporazum je treba v imenu Unije podpisati, ob upoštevanju njegove poznejše sklenitve –

         SPREJEL NASLEDNJI SKLEP:
   Člen 1
   Podpis Sporazuma v obliki izmenjave pisem med Evropsko unijo na eni strani in Palestinsko upravo Zahodnega brega in Gaze na drugi strani o nadaljnji liberalizaciji kmetijskih proizvodov, predelanih kmetijskih proizvodov ter rib in ribiških proizvodov in o spremembi Začasnega evro-mediteranskega pridružitvenega sporazuma o trgovini in sodelovanju med Evropsko skupnostjo na eni strani in Palestinsko osvobodilno organizacijo (PLO) v imenu Palestinske uprave Zahodnega brega in Gaze na drugi strani (v nadaljnjem besedilu: Sporazum) se v imenu Unije odobri, ob upoštevanju njegove sklenitve (1).
   Člen 2
   Predsednik Sveta je pooblaščen za imenovanje oseb(-e), pooblaščenih(-e) za podpis Sporazuma v imenu Unije.
   Člen 3
   Ta sklep začne veljati na dan sprejetja.

      V Luxembourgu, 12. aprila 2011

            Za Svet

            Predsednica

         C. ASHTON

      (1)  Besedilo Sporazuma bo objavljeno skupaj s sklepom o njegovi sklenitvi.